Kan det betale sig at arbejde? Ikke hvis du får mindstelønnen, har arbejdsgiverne regnet sig frem til

Joachim B. Olsen har sagt det mange gange. Og fagbevægelsen har sagt det modsatte ligeså mange gange.

Men nu har Dansk Arbejdsgiverforenings blad Agenda regnet på tallene, og udgivet en analyse der har fået overskriften 'Dagpengesatsen er 5-7 kr. højere end mindstelønnens timebetaling'.

Underskudsforretning

- For ledige, der får den maksimale dagpengesats, er det umiddelbart en underskudsforretning at tage et job til den overenskomstfastsatte mindsteløn på industriens område eller på butiksområdet.

- Tabet for den ledige bliver 5 eller 7 kr. i timen, afhængigt af området.

- Det skyldes beskatningen, idet beskæftigede betaler arbejdsmarkedsbidrag, hvilket dagpengemodtagere ikke gør.

Se også: Gad ikke arbejde: Dagpengene er bedre

- Selv om beskæftigede til gengæld får beskæftigelsesfradrag og et ekstra tillæg, kan det ikke modsvare beskatningen fra arbejdsmarkedsbidraget, hedder det i analysen, der har skabt heftig debat (8 kommentarer) på DAs side. Christian Juhl skriver f.ex.:

- Gulerødder og kartofler kan ikke sammenlignes, selvom de af og til indgår i samme ret.

- 1) Hvilke danske arbejdsgivere, der søger ufaglært arbejdskraft gennem jobcentre, a-kasser og annoncering, kan ikke få den nødvendige arbejdskraft ? Jeg kender ikke nogen, selvom jeg har været i branchen i 20 år.

Kender ikke nogen der får mindsteløn

- 2) Industriens overenskomst er en minimallønsoverenskomst, hvor det forudsættes, at der er adgang til lokal løndannelse, i form af lokal forhandling, akkordaftaler eller bonus. Hvilke virksomheder betaler den nøgne industri-mindsteløn ? Jeg kender ikke nogen.

3) Ingen arbejdsløs får mere end 90 % af den tidligere løn - men ofte mindre. I gennemsnit ligger dagpengene på 50-60 % af tidligere løn. Regneeksemplerne hænger ikke sammen i den praktiske verden. Jeg kender ikke eksempler på at erfarne og rutinerede arbejdere er blevet tilbudt Industriens Mindsteløn.

4) Det, som for alvor er problemet, er risikoen for helt at miste forsørgelsen, når de 2 års dagpenge er gået. Derfor er der (selvom det virker mærkeligt og utroligt for vellønnede DJØF'erne i DA) mange, der går på arbejde, selvom de ikke tjener noget særligt på det på den korte bane..

- Om igen, kære AGENDA. Det kan I godt gøre bedre - medmindre formålet er at dæmonisere danske arbejdsløse - og legalisere arbejdsgivernes brug af underbetalt udenlandsk arbejdskraft, skriver Christian Juhl